Projektas

**JURBARKO RAJONO SAVIVALDYBĖS TARYBA**

|  |
| --- |
| SPRENDIMAS**DĖL JURBARKO R. ERŽVILKO GIMNAZIJOS NUOSTATŲ PATVIRTINIMO** |
|  |
| Jurbarkas |

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 1 punktu bei 4 dalimi, 6 straipsnio 2 ir 5 dalimis, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Mokymo nuotoliniu ugdymo proceso organizavimo kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 2 d. įsakymu Nr. V-1006 „Dėl mokymo nuotoliniu ugdymo proceso organizavimo būdu kriterijų aprašo patvirtinimo“, ir atsižvelgdama į Jurbarko r. Eržvilko gimnazijos 2021 m. kovo 4 d. raštą Nr. SD-44 „Dėl Jurbarko r. Eržvilko gimnazijos nuostatų projekto pateikimo“, Jurbarko rajono savivaldybės taryba nusprendžia:

1. Patvirtinti Jurbarko r. Eržvilko gimnazijos nuostatus (pridedama).
2. Įgalioti Jurbarko r. Eržvilko gimnazijos direktorę Jurgitą Volbikienę pasirašyti pakeistus Jurbarko r. Eržvilko gimnazijos nuostatus ir įpareigoti iki 2021 m. balandžio 10 d. pateikti juos įregistruoti Juridinių asmenų registre.
3. Pripažinti netekusiu galios Jurbarko rajono savivaldybės tarybos 2018 m. gegužės 30 d. sprendimo Nr. T2-144 „Dėl Jurbarko r. Vadžgirio pagrindinės mokyklos reorganizavimo, prijungiant ją prie Jurbarko rajono Eržvilko gimnazijos, reorganizavimo sąlygų aprašo ir Jurbarko r. Eržvilko gimnazijos nuostatų patvirtinimo” 4 punktą nuo naujų gimnazijos nuostatų įregistravimo Juridinių asmenų registre dienos.
4. Paskelbti šį sprendimą Teisės aktų registre ir Jurbarko rajono savivaldybės interneto svetainėje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Savivaldybės meras |  |

Vizos:

Administracijos direktorius R. Bastys

Teisės ir civilinės metrikacijos skyriaus vedėja R. Vančienė

Tarybos ir mero sekretoriato teisininkė A. Tamošaitytė

Dokumentų ir viešųjų ryšių skyriaus vyr. specialistas A. Gvildys

Parengė

Jolita Jablonskienė, tel. (8 447) 70 190, el. p.

PATVIRTINTA

Jurbarko rajono savivaldybės

tarybos 2021 m. kovo d.

sprendimu Nr.

**JURBARKO R. ERŽVILKO GIMNAZIJOS NUOSTATAI**

**I SKYRIUS**

**BENDROSIOS NUOSTATOS**

1. Jurbarko r. Eržvilko gimnazijos nuostatai (toliau – Nuostatai) reglamentuoja Jurbarko r. Eržvilko gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją, buveinę, mokyklos grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Gimnazijos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką, finansinės veiklos kontrolę ir Gimnazijos veiklos priežiūrą, reorganizavimo, likvidavimo ar pertvarkymo tvarką.

2. Gimnazijos oficialus pavadinimas – Jurbarko r. Eržvilko gimnazija, trumpasis pavadinimas – Eržvilko gimnazija. Gimnazija įregistruota juridinių asmenų registre, kodas 290918120.

3. Įsteigimo data – 1865-09-01, remiantis archyvine medžiaga.

4. Teisinė forma ir priklausomybė – biudžetinė įstaiga.

5. Buveinės adresas – Šaltuonos g. 14, Eržvilko mstl., Jurbarko rajono savivaldybė.

6. Gimnazijos savininkas – Jurbarko rajono savivaldybė, kodas 188713933, adresas – Dariaus ir Girėno g. 96, LT-74187 Jurbarkas.

7. Savininko teises ir pareigas įgyvendinanti institucija – Jurbarko rajono savivaldybės taryba, kuri vykdo Lietuvos Respublikos biudžetinių įstaigų, Lietuvos Respublikos švietimo ir kituose įstatymuose bei šiuose Nuostatuose jos kompetencijai priskirtus įgaliojimus.

8. Gimnazijos grupė – bendrojo ugdymo mokykla, kurios:

8.1. tipas – gimnazija;

8.2. pagrindinė paskirtis – organizuoti ir vykdyti ugdymo procesą mokiniams (vaikams) pagal ikimokyklinio ugdymo programą, priešmokyklinio ugdymo programą, pradinio ugdymo programą, pagrindinio ugdymo programą ir vidurinio ugdymo programą bei suteikti pradinį, pagrindinį ir vidurinį išsilavinimą;

8.3. mokymo kalba – lietuvių;

8.4. mokymosi formos – grupinio ir pavienio:

8.4.1. grupinio mokymosi forma įgyvendinama kasdieniu ir (ar) nuotoliniu mokymo proceso organizavimo būdais;

8.4.2. pavienio mokymosi forma įgyvendinama savarankišku, nuotoliniu mokymo proceso organizavimo būdu;

9. Gimnazija vykdo ikimokyklinio, priešmokyklinio, pradinio, pagrindinio, vidurinio ugdymo, neformaliojo vaikų švietimo programas.

10. Gimnazija yra viešasis juridinis asmuo, turintis anspaudą su Lietuvos herbu ir savo pavadinimu, atsiskaitomąją ir kitas sąskaitas Lietuvos Respublikos įregistruotuose bankuose, atributiką; savo veiklą grindžia Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, švietimo ir mokslo ministro įsakymais, Jurbarko rajono savivaldybės tarybos sprendimais, kitais teisės aktais ir šiais Nuostatais.

**II SKYRIUS**

**GIMNAZIJOS VEIKLOS SRITYS IR RŪŠYS, TIKSLAI, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

11. Pagrindinė veiklos sritis – švietimas.

12. Gimnazijos švietimo veiklos rūšys (pagal Ekonominės veiklos rūšių klasifikatorių, patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31d. įsakymu Nr. DĮ-226):

12.1. pagrindinė veiklos rūšis – vidurinis ugdymas, kodas 85.31.20;

12.2. kitos veiklos rūšys:

12.2.1. ikimokyklinis ugdymas, kodas 85.10.10;

12.2.2. priešmokyklinis ugdymas, kodas 85.10.20;

12.2.3. pradinis ugdymas, kodas 85.20;

12.2.4. pagrindinis ugdymas, kodas 85.31.10;

12.2.5. kitas, niekur kitur nepriskirtas, švietimas, kodas 85.59.

12.2.6. švietimui būdingų paslaugų veikla, kodas 85.60

12.3. kitos ne švietimo veiklos rūšys:

12.4. bibliotekų ir archyvų veikla, kodas 91.01;

12.5. vaikų poilsio stovyklų veikla, kodas 55.20.20;

12.6. kita pramogų ir poilsio organizavimo veikla, kodas 93.09;

12.7. nuosavo arba nuomojamo nekilnojamo turto nuoma ir eksploatavimas, kodas 68.20.

13. Gimnazijos veiklos tikslas – užtikrinti kokybišką ikimokyklinį, priešmokyklinį, pradinį, pagrindinį ir vidurinį ugdymą, ugdyti dvasines, intelektines, vertybines ir fizines mokinio galias, leidžiančias tapti doria, siekiančia žinių, savarankiška, atsakinga, patriotiškai aktyvia asmenybe.

14. Gimnazijos veiklos uždaviniai:

14.1. teikti mokiniams kokybišką ikimokyklinį, priešmokyklinį ugdymą, pradinį, pagrindinį ir vidurinį išsilavinimą;

14.2. tenkinti mokinių pažinimo ir saviraiškos poreikius;

14.3. teikti mokiniams reikiamą pagalbą, užtikrinti sveiką ir saugią mokymo(si) aplinką;

14.4. suteikti galimybes kiekvienam mokiniui atskleisti savo žmogiškąjį potencialą;

14.5. skatinti savarankišką mokinių veiklą, padėti jiems plėtoti savo kūrybines galias, problemų sprendimo įgūdžius;

14.6. taikyti ugdančią ir skatinančią įsivertinimo ir vertinimo sistemą;

14.7. skatinti mokinius ugdyti bendravimo, bendradarbiavimo ir komandinio darbo įgūdžius.

15. Vykdydama pavestus uždavinius, Gimnazija:

15.1. vadovaudamasi Lietuvos Respublikos švietimo ir mokslo ministro patvirtintomis Bendrosiomis programomis, atsižvelgdama į vietos ir Gimnazijos bendruomenės reikmes, mokinių ugdymo poreikius ir interesus, konkretina ir individualizuoja ugdymo turinį;

15.2. rengia ikimokyklinio, priešmokyklinio, pradinio, pagrindinio ir vidurinio ugdymo programas papildančius bei mokinių poreikius tenkinančius šių programų modulius, neformaliojo vaikų švietimo programas;

15.3. vykdo ikimokyklinio, priešmokyklinio, pradinio, pagrindinio ir vidurinio ugdymo, neformaliojo vaikų švietimo programas, mokymo sutartyse sutartus įsipareigojimus, užtikrina geros kokybės švietimą;

15.4. vykdo pagrindinio ugdymo pasiekimų patikrinimą ir brandos egzaminus Švietimo ir mokslo ministro nustatyta tvarka;

15.5. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

15.6. teikia informacinę, psichologinę, socialinę pedagoginę, specialiąją pedagoginę, specialiąją pagalbą, profesinį orientavimą bei minimalios priežiūros priemones, koordinuotas paslaugas šeimai;

15.7. įvertina mokinių specialiuosius ugdymosi poreikius, skiria specialųjį ugdymą teisės aktų nustatyta tvarka;

15.8. sudaro sąlygas darbuotojams kelti kvalifikaciją;

15.9. užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką;

15.10. kuria ugdymo turinio reikalavimams įgyvendinti reikiamą materialinę bazę vadovaudamasi švietimo ir mokslo ministro patvirtintais Švietimo aprūpinimo standartais;

15.11. organizuoja mokinių maitinimą Gimnazijoje ir pavėžėjimą iš namų į Gimnaziją ir atgal;

15.12. viešai skelbia informaciją apie Gimnazijos veiklą;

15.13. kuria Gimnaziją kaip vietos bendruomenės židinį;

15.14. sudaro sąlygas vaiko minimalios priežiūros vykdymui;

15.15. dalyvauja mokinių ugdymo pasiekimų tyrime teisės aktų nustatyta tvarka;

15.16. atlieka Gimnazijos veiklos kokybės įsivertinimą;

15.17. bibliotekos ir skaityklos darbą organizuoja pagal mokinių, mokytojų ir tėvų poreikius;

15.18. atlieka kitas įstatymų ir kitų teisės aktų nustatytas funkcijas.

16. Gimnazija išduoda mokymosi pasiekimus įteisinančius dokumentus Lietuvos Respublikos švietimo, mokslo ir sporto ministro nustatyta tvarka.

**III SKYRIUS**

**GIMNAZIJOS TEISĖS IR PAREIGOS**

17. Gimnazija, įgyvendindama jai pavestus tikslus ir uždavinius, atlikdama jai priskirtas funkcijas, turi teisę:

 17.1. parinkti mokymo metodus ir mokymo(si) veiklos būdus;

 17.2. kurti naujus mokymo ir mokymosi metodus, užtikrinančius kokybišką išsilavinimą;

 17.3. bendradarbiauti su savo veiklai įtakos turinčiais fiziniais ir juridiniais asmenimis;

 17.4. vykdyti šalies ir tarptautinius švietimo projektus;

 17.5. gauti paramą Lietuvos Respublikos labdaros ir paramos įstatymo nustatyta tvarka;

 17.6. teikti investicinių projektų paraiškas Europos sąjungos finansinei paramai gauti.

18. Gimnazija, siekdama numatyto tikslo ir įgyvendindama jai pavestus uždavinius, atlieka jai paskirtas funkcijas, teikia kokybiškas paslaugas, sudaro mokiniams higienos normas atitinkančias ugdymosi sąlygas, vykdo kitas pareigas, nustatytas Lietuvos Respublikos švietimo įstatyme ir kituose teisės aktuose.

**IV SKYRIUS**

**GIMNAZIJOS VEIKLOS ORGANIZAVIMAS IR VALDYMAS**

 19. Gimnazijos veikla organizuojama pagal Gimnazijos direktoriaus patvirtintą:

19.1. strateginį planą, kuriam yra pritarusi Gimnazijos taryba ir Jurbarko rajono savivaldybės vykdomoji institucija ar jos įgaliotas asmuo;

19.2. metinį veiklos planą, kuriam yra pritarusi Gimnazijos taryba;

19.3. ugdymo planą, kuriam yra pritarusi Gimnazijos taryba ir suderinusi Jurbarko rajono savivaldybės vykdomoji institucija ar jos įgaliotas asmuo.

20. Gimnazijai vadovauja direktorius, kurį viešo konkurso būdu į pareigas penkeriems metams skiria ir iš jų atleidžia Jurbarko rajono savivaldybės meras Lietuvos Respublikos vietos savivaldos ir Švietimo įstatymų nustatyta tvarka.

21. Gimnazijos direktorius tiesiogiai pavaldus Jurbarko rajono savivaldybės merui ir atskaitingas Jurbarko rajono savivaldybės tarybai.

22. Gimnazijos direktorius:

22.1. organizuoja Gimnazijos darbą, kad būtų įgyvendintas Gimnazijos tikslas ir atliekamos nustatytos funkcijos;

22.2. inicijuoja ir organizuoja Gimnazijos strateginio plano, metinio veiklos plano, ugdymo plano, švietimo programų rengimą, juos tvirtina, vadovauja jų vykdymui;

22.3. tvirtina Gimnazijos vidaus struktūrą ir pareigybių sąrašą, neviršydamas nustatyto didžiausio leistino pareigybių skaičiaus;

 22.4. nustatyta tvarka skiria ir atleidžia darbuotojus, tvirtina jų pareigybių aprašymus, atlieka kitas su darbo santykiais susijusias funkcijas teisės aktų nustatyta tvarka;

 22.5. užtikrina informacijos viešinimą apie Gimnazijoje vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokytojų kvalifikaciją, svarbiausius Gimnazijos išorinio vertinimo rezultatus, Gimnazijos bendruomenės tradicijas ir pasiekimus laikantis Lietuvos Respublikos asmens duomenų teisinės apsaugos įstatymo nuostatų;

 22.6. atsako už demokratinį švietimo įstaigos valdymą, užtikrina bendravimu grįstus santykius, mokytojo etikos normų laikymąsi, skaidriai priima sprendimus, bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

22.7. nustato Gimnazijos darbuotojams metines užduotis, atlieka pasiektų rezultatų vertinimą;

22.8. inicijuoja Gimnazijos savivaldos institucijų sudarymą ir skatina jų veiklą;

22.9. rūpinasi intelektiniais, materialiniais, finansiniais, informaciniais ištekliais, užtikrina optimalų jų valdymą ir naudojimą;

22.10. analizuoja Gimnazijos veiklos ir valdymo išteklių būklę ir atsako už įstaigos veiklos rezultatus;

22.11. užtikrina racionalų lėšų ir turto naudojimą, veiksmingą Gimnazijos vidaus kontrolės sistemos sukūrimą, jos veikimą ir tobulinimą;

22.12. už mokinio elgesio normų pažeidimą gali skirti mokiniams drausmines auklėjamojo poveikio priemones, nustatytas Vaiko teisių apsaugos pagrindų įstatyme;

22.13. Lietuvos Respublikos vaiko minimalios ir vidutinės priežiūros įstatymo nustatyta tvarka kreipiasi į Savivaldybės administracijos direktorių dėl minimalios ir vidutinės priežiūros priemonių vaikui skyrimo;

22.14. atsako už Jurbarko rajono savivaldybės tarybos sprendimų įgyvendinimą, Lietuvos Respublikos švietimo ir kitų įstatymų bei teisės aktų, nuostatų laikymąsi.

22.15. atlieka kitas teisės aktuose ir Gimnazijos vadovo pareigybės aprašyme nustatytas funkcijas.

**V SKYRIUS**

**GIMNAZIJOS SAVIVALDA**

23. Gimnazijos savivalda grindžiama švietimo tikslais, Gimnazijoje vykdomomis švietimo programomis ir Gimnazijos tradicijomis. Gimnazijoje veikia šios savivaldos institucijos: Gimnazijos taryba, Mokytojų taryba, Mokinių taryba ir Tėvų komitetas. Mokytojų metodinei veiklai organizuoti sudaroma Metodinė taryba ir metodinės grupės.

24. Gimnazijos taryba (toliau – Taryba) yra aukščiausioji Gimnazijos savivaldos institucija, atstovaujanti mokiniams, mokytojams, tėvams (globėjams, rūpintojams) ir vietos bendruomenei, telkianti mokinių, mokytojų, tėvų (globėjų, rūpintojų), kitų Gimnazijos bendruomenės narių atstovus bei Gimnazijos rėmėjus svarbiausiems Gimnazijos veiklos sričių klausimams aptarti, kolegialiai nagrinėti ir spręsti.

 25. Taryba sudaroma šiuose Nuostatuose patvirtinta rinkimų procedūra, laikantis demokratinių rinkimų principų – procedūros aiškumo ir skaidrumo, visuotinumo, konkurencijos, periodiškumo – trejų metų kadencijai, kurios metu gali būti pakeičiami mokinių atstovai, kurie baigė Gimnaziją ar tėvai, kurių vaikai nebesimoko Gimnazijoje. Kadencijų skaičius Gimnazijos tarybos nariams nėra ribojamas.

 26. Tarybą sudaro 9 nariai: lygiomis dalimis mokiniai, mokinių tėvai (globėjai, rūpintojai) ir pedagoginiai darbuotojai.

 27. Tarybos narius slaptu balsavimu trejiems metams renka:

 27.1. Gimnazijos 3 (tris) pedagoginius darbuotojus renka Mokytojų taryba pasirinktu slaptu balsavimo būdu;

 27.2. Gimnazijos 3 (tris) mokinius iš 5–3G klasių deleguoja mokinių taryba, perėję į aukštesnę klasę mokiniai išlieka Tarybos nariais;

 27.3. Gimnazijos 3 (tris) tėvus (globėjus, rūpintojus) deleguoja klasių tėvų (rūpintojų, globėjų) komitetai.

 28. Tarybai vadovauja atviru balsavimu Tarybos posėdyje išrinktas pirmininkas.

29. Tarybos pirmininkas, pavaduotojas ir sekretorius išrenkamas pirmame Tarybos posėdyje slaptu balsavimu. Pirmąjį Tarybos posėdį šaukia Gimnazijos direktorius, kitus – Gimnazijos tarybos pirmininkas. Posėdis teisėtas, jei jame dalyvauja 2/3 visų jos narių. Posėdžiai vyksta ne rečiau kaip 2 kartus per metus, prireikus, gali būti sušauktas neeilinis Tarybos posėdis.

30. Gimnazijos direktorius Tarybos posėdžiuose gali dalyvauti kviestojo nario teisėmis.

31. Gimnazijos taryba:

31.1. teikia siūlymus dėl Gimnazijos strateginių tikslų, uždavinių ir jų įgyvendinimo priemonių;

31.2. suderina Gimnazijos strateginį veiklos planą, metinį Gimnazijos veiklos planą, Gimnazijos nuostatus, vidaus darbo tvarkos taisykles, kitus veiklą reglamentuojančius dokumentus, teikiamus Gimnazijos direktoriaus;

31.3. teikia siūlymus Gimnazijos direktoriui dėl Gimnazijos nuostatų pakeitimo ar papildymo, Gimnazijos vidaus struktūros tobulinimo;

31.4. svarsto Gimnazijos lėšų naudojimo klausimus, išklauso Gimnazijos metines veiklos ataskaitas ir teikia siūlymų Gimnazijos direktoriui dėl Gimnazijos veiklos tobulinimo;

31.5. teikia siūlymus Gimnazijos savininko teises ir pareigas įgyvendinančiai institucijai dėl Gimnazijos materialinio aprūpinimo, veiklos tobulinimo;

31.6. svarsto mokytojų metodinės tarybos, mokinių ir tėvų (globėjų, rūpintojų) savivaldos institucijų ar Gimnazijos bendruomenės narių iniciatyvas ir teikia siūlymus Gimnazijos direktoriui;

31.7. teikia siūlymus dėl Gimnazijos darbo tobulinimo, saugių mokinių ugdymo ir darbo sąlygų sudarymo;

31.8. svarsto Gimnazijos direktoriaus teikiamus klausimus;

31.9. inicijuoja Gimnazijos bendruomenės ir visuomenės bendradarbiavimą, jo galimybes, inicijuoja naujas bendradarbiavimo formas ir teikia siūlymus Gimnazijos vadovybei;

31.10. ugdo ir plėtoja Gimnazijos kultūrą;

31.11. skiria tėvų atstovus į mokytojų atestavimo komisiją;

31.12. skiria tėvų atstovus į konkurso direktoriaus pareigoms eiti komisiją;

31.13. turi teisę gauti informaciją apie visą Gimnazijos veiklą;

31.14. turi teisę sustabdyti kitų Gimnazijos savivaldos institucijų sprendimų įgyvendinimą, kol jų teisėtumą ir teisingumą ištirs kompetentingos institucijos;

31.15. teikia siūlymus Gimnazijos direktoriui vertinant darbuotojų darbo rezultatus, vertina Gimnazijos vadovų veiklą.

32. Gimnazijos tarybos nutarimai yra teisėti, jei jie neprieštarauja teisės aktams.

33. Gimnazijos taryba už savo veiklą vieną kartą per metus atsiskaito Gimnazijos bendruomenei.

34. Mokytojų taryba – nuolat veikianti Gimnazijos savivaldos institucija mokytojų profesiniams bei bendruomenės ugdymo klausimams spręsti. Ją sudaro Gimnazijos direktorius, pavaduotojai, Gimnazijoje dirbantys mokytojai, švietimo pagalbą teikiantys specialistai, bibliotekininkas ir kiti ugdymo procese dalyvaujantys darbuotojai.

35. Mokytojų tarybai vadovauja Gimnazijos direktorius. Mokytojų tarybos posėdžiai šaukiami pagal poreikį bet ne rečiau kaip du kartus per mokslo metus. Mokytojų tarybos sekretorių renka Mokytojų tarybos nariai atviru balsavimu balsų dauguma.

36. Mokytojų tarybos posėdžiai yra teisėti, jei juose dalyvauja ne mažiau 2/3 tuo metu dirbančių tarybos narių. Nutarimai priimami dalyvaujančiųjų balsų dauguma. Balsams pasiskirsčius po lygiai, sprendžiamasis balsas priklauso Mokytojų tarybos pirmininkui.

37. Į mokytojų tarybos posėdžius gali būti kviečiami kitų savivaldos institucijų atstovai, socialiniai partneriai.

38. Mokytojų taryba:

38.1. teikia siūlymus dėl Gimnazijos veiklos plano, aptaria ugdymo planų, bendrųjų programų įgyvendinimo ir išsilavinimo standartų pasiekimo bei kitus klausimus;

38.2. aptaria mokymosi, mokymosi pasiekimų rezultatus, poilsio ir mitybos, mokinių sveikatos, saugos darbe klausimus;

38.3. aptaria poreikius ir teikia siūlymus dėl pedagogų kvalifikacijos tobulinimo;

38.4. slaptu balsavimu renka mokytojus į Gimnazijos tarybą, bei mokytojų ir pagalbos specialistų atestacijos komisiją;

38.5. teikia siūlymus dėl gimnazijos veiklos tobulinimo, dalyvauja planuojant Gimnazijos veiklą;

 38.6. svarsto ugdymo programų įgyvendinimą, ugdymo ir mokymo(si) rezultatus analizuoja mokinių krūvius, lankomumą, svarsto Gimnazijos nelankymo priežastis, analizuoja nepažangumo priežastis ir teikia siūlymus jo gerinimui;

38.7. analizuoja skirtingų gebėjimų mokinių ugdymo organizavimo principus; jų ugdymo ir mokymo programas, metodus;

38.8. analizuoja neformaliojo ugdymo organizavimą ir teikia siūlymus jo tobulinimui;

38.9. aptaria švietimo reformos įgyvendinimo ir pedagoginės veiklos tobulinimo būdus, mokytojų metodinės ir dalykinės kompetencijos ugdymo galimybes;

38.10. svarsto mokytojų pedagoginio darbo krūvius;

38.11. svarsto Gimnazijos ugdymo planą.

39. Mokytojų taryba turi teisę gauti iš Gimnazijos administracijos visą informaciją apie Gimnazijos veiklą.

40. Mokytojų tarybos nariai turi teisę dalyvauti kitų Gimnazijos savivaldos institucijų veikloje.

41. Mokytojų taryba svarsto ir priima nutarimus teisės aktų nustatytais ir Gimnazijos direktoriaus teikiamais klausimais.

42. Gimnazijoje steigiama mokinių savivaldos institucija – Mokinių taryba. Mokinių tarybą sudaro 5–8 ir 1G-4G klasių mokinių deleguoti atstovai.

43. Mokinių taryba:

43.1. svarsto ir, suderinusi su Gimnazijos administracija, tvirtina renginių planus, scenarijus, kuria ir puoselėja Gimnazijos tradicijas;

43.2. tiria mokinių interesus ir poreikius, sprendžia iškilusias problemas, teikia pasiūlymus dėl Gimnazijos veiklos plano;

43.3. inicijuoja ir padeda organizuoti Gimnazijos renginius, akcijas, vykdyti prevencines programas;

43.4. rūpinasi drausmės ir tvarkos palaikymu Gimnazijoje;

43.5. svarsto mokinių teisių Gimnazijoje ir už jos ribų gynimo klausimus;

43.6. inicijuoja ir rengia projektus;

43.7. deleguoja narius į Gimnazijos tarybą bei rajono mokinių parlamentą;

44. Mokinių tarybos veiklą koordinuoja socialinis pedagogas, veiklai vadovauja mokinių tarybos pirmininkas.

 45. Gimnazijoje veikia klasių tėvų (globėjų, rūpintojų) komitetai, kuriuos klasės mokinių tėvai (globėjai, rūpintojai) renka balsų dauguma savo susirinkime. Klasės tėvų (globėjų, rūpintojų) komitetai kartu su klasės auklėtoju planuoja klasės tėvų (globėjų, rūpintojų) susirinkimus ir padeda klasės auklėtojams spręsti iškilusias organizacines problemas.

46. Gimnazijoje veikia Metodinė taryba ir metodinės grupės.

47. Metodinė taryba sudaroma dvejiems metams iš Gimnazijoje veikiančių metodinių grupių pirmininkų. Metodinei tarybai vadovauja Metodinės tarybos pirmininkas, išrinktas atviru balsavimu balsų dauguma pirmajame tarybos posėdyje.

48. Pirmąjį naujos kadencijos Metodinės tarybos posėdį kviečia Gimnazijos direktoriaus pavaduotojas ugdymui, koordinuojantis metodinę veiklą, be balso teisės, kitus – Metodinės tarybos pirmininkas.

49. Metodinė taryba veiklą organizuoja pagal Metodinės tarybos nuostatus, patvirtintus Gimnazijos direktoriaus.

50. Metodinė taryba atlieka šias funkcijas:

50.1. nustato mokytojų metodinės veiklos prioritetus;

50.2. koordinuoja Gimnazijoje veikiančių metodinių grupių veiklą, siekdama ugdymo dermės, tęstinumo ir kokybės užtikrinimo;

50.3. dalyvauja ir teikia siūlymus, planuojant ugdymo turinį, ugdymo proceso aprūpinimą, ugdymo kokybę ir pedagoginių inovacijų diegimą;

50.4. aptaria mokytojų kvalifikacijos tobulinimo poreikius, nustato jos prioritetus;

50.5. inicijuoja mokytojų bendradarbiavimą, gerosios pedagoginės patirties sklaidą, bendradarbiavimą su mokytojų asociacijomis, kitomis nevyriausybinėmis organizacijomis;

50.6. prireikus vertina mokytojų metodinius darbus ir praktinę veiklą;

50.7. teikia siūlymus metodinėms grupėms dėl veiklos tobulinimo, Gimnazijos direktoriui – dėl ugdymo turinio formavimo ir ugdymo organizavimo gerinimo.

51. Metodines grupes sudaro vieno ar kelių giminingų mokomųjų dalykų mokytojai. Klasių vadovai sudaro Klasių vadovų metodinę grupę.

52. Metodinei grupei vadovauja atviru balsavimu balsų dauguma dvejiems metams išrinktas pirmininkas, kuris organizuoja grupės veiklą.

53. Metodinė grupė atlieka šias funkcijas:

53.1. aptaria ugdymo turinį, mokinių mokymosi poreikius ir susitaria dėl mokomųjų dalykų, dalykų modulių, pasirenkamųjų dalykų pasiūlos;

53.2. atrenka, integruoja ir derina mokomųjų dalykų mokymo turinį;

53.3. tariasi dėl mokomųjų dalykų ilgalaikių planų rengimo principų ir tvarkos;

53.4. aptaria klausimus dėl vadovėlių ir mokymo priemonių pasirinkimo bei naudojimo;

53.5. nagrinėja mokinių mokymo(si) sėkmingumą, jų pasiekimus;

53.6. susitaria dėl mokinių pasiekimų ir pažangos vertinimo būdų;

53.7. konsultuojasi tarpusavyje ir su švietimo pagalbos specialistais dėl mokinių, turinčių specialiųjų ugdymosi poreikių, mokymo, pedagoginių problemų sprendimo būdų ir darbo metodikos;

53.8. dalijasi gerąja patirtimi;

53.9. keičiasi informacija ir bendradarbiauja su kitomis metodinėmis grupėms, teikia siūlymus Metodinei tarybai dėl ugdymo turinio formavimo ir ugdymo organizavimo gerinimo.

54. Savivaldos institucijų posėdžiai gali būti organizuojami ir vykdomi nuotoliniu būdu Gimnazijos nustatyta tvarka.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO** **APMOKĖJIMO TVARKA IR ATESTACIJA**

55. Gimnazijos darbuotojai į darbą priimami ir atleidžiami Lietuvos Respublikos darbo kodekso ir kitų teisės aktų nustatyta tvarka.

56. Gimnazijos darbuotojų darbo užmokestis skaičiuojamas ir mokamas vadovaujantis Lietuvos Respublikos darbo kodeksu, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu, Gimnazijos darbuotojų darbo apmokėjimo tvarkos aprašu, suderintu su darbuotojų atstovais ir patvirtintu Gimnazijos direktoriaus.

57. Gimnazijos švietimo pagalbą teikiantys specialistai ir mokytojai atestuojami ir kvalifikaciją tobulina Lietuvos Respublikos švietimo ir mokslo ministro nustatyta tvarka.

**VII SKYRIUS**

**GIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA**

58. Gimnazija patikėjimo teise valdo, disponuoja Jurbarko rajono savivaldybės patikėjimo teise perduotą savivaldybės turtą: priskirtą žemę, savivaldybės pastatus, inventorių, transportą, mokymo priemones ir kita Lietuvos Respublikos ir kitų teisės aktų bei Jurbarko rajono savivaldybės tarybos nustatyta tvarka.

59. Gimnazijos lėšas sudaro:

59.1 valstybės biudžeto specialiųjų tikslinių dotacijų savivaldybės biudžetui skirtos lėšos ir Jurbarko rajono savivaldybės biudžeto lėšos, skiriamos pagal patvirtintas sąmatas;

59.2. pajamos už teikiamas paslaugas;

59.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

59.4. kitos teisėtu būdu įgytos lėšos.

60. Lėšos naudojamos teisės aktų nustatyta tvarka.

61. Gimnazijos buhalterinė apskaita organizuojama ir finansinė atskaitomybė tvarkoma teisės aktų nustatyta tvarka.

62. Gimnazijos finansinė veikla kontroliuojama teisės aktų nustatyta tvarka.

63. Gimnazijos veiklos priežiūra atliekama teisės aktų nustatyta tvarka, prireikus pasitelkiant išorinius vertintojus.

**VIII SKYRIUS**

**BAIGIAMOSIOSNUOSTATOS**

 64. Gimnazija turi interneto svetainę (www.erzvilkas.lt), atitinkančią Lietuvos Respublikos teisės aktų reikalavimus.

 65. Informacija visuomenei apie Gimnazijos veiklą skelbiama Gimnazijos interneto svetainėje. Lietuvos Respublikos teisės aktų nustatytais atvejais informacija gali būti skelbiama Jurbarko rajono savivaldybės interneto svetainėje ir kitose visuomenės informavimo priemonėse.

 66. Gimnazijos nuostatus, jų pakeitimus, papildymus, pritarus Gimnazijos tarybai, tvirtina Jurbarko rajono savivaldybės taryba.

 67. Gimnazijos nuostatai keičiami ir papildomi Jurbarko rajono savivaldybės, Gimnazijos direktoriaus ar Gimnazijos tarybos iniciatyva.

 68. Gimnazija reorganizuojama, pertvarkoma ar likviduojama Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Gimnazijos tarybos 2021 m. vasario 26 d.

protokoliniu nutarimu Nr. Tp-1

JURBARKO RAJONO SAVIVALDYBĖS ADMINISTRACIJOS

ŠVIETIMO, KULTŪROS IR SPORTO SKYRIUS

AIŠKINAMASIS RAŠTAS

**PRIE JURBARKO RAJONO SAVIVALDYBĖS TARYBOS SPRENDIMO**

**„DĖL JURBARKO R. ERŽVILKO GIMNAZIJOS NUOSTATŲ PATVIRTINIMO“**

 **projekto**

{$WDATA}

Jurbarkas

|  |
| --- |
| ***1. Parengto projekto tikslai ir uždaviniai.*** |
| Įteisinti nuotolinio mokymo būdą Jurbarko r. Eržvilko gimnazijos nuostatuose, panaikinti įrašus apie gimnazijos padalinius, atnaujinti kitus nuostatų punktus bei įstaigos veiklos reglamentavimo nuostatas. |
| ***2. Kaip šiuo metu yra sureguliuoti projekte aptarti klausimai.*** |
| Gimnazijos veikla organizuojama vadovaujantis Jurbarko rajono savivaldybės tarybos 2018 m. gegužės 30 d. sprendimu Nr. T2-144 „Dėl Jurbarko r. Vadžgirio pagrindinės mokyklos reorganizavimo, prijungiant ją prie Jurbarko rajono Eržvilko gimnazijos, reorganizavimo sąlygų aprašo ir Jurbarko r. Eržvilko gimnazijos nuostatų patvirtinimo” 4 punktu patvirtintais Jurbarko r. Eržvilko gimnazijos nuostatais. Minėto teisės akto dalis, t. y. punktas, kuriuo patvirtinti nuostatai, bus pripažintas netekusiu galios. Vadovaujantis Mokymo nuotoliniu ugdymo proceso organizavimo kriterijų aprašu, patvirtintu Lietuvos Respublikos švietimo, mokslo ir sporto ministro 2020 m. liepos 2 d. įsakymu Nr. V-1006 „Dėl mokymo nuotoliniu ugdymo proceso organizavimo būdu kriterijų aprašo patvirtinimo“, mokyklos, ketinančios vykdyti mokymą nuotoliniu ugdymo proceso organizavimo būdu, pateikė prašymą bei užpildytą kriterijų lentelę, Savivaldybės administracijos Švietimo, kultūros ir sporto skyrius įvertino pateiktus dokumentus ir parengė mokyklos atitikties nustatytiems reikalavimams pažymą. Nustatyta, kad gimnazija atitinka reikalavimus ir gali organizuoti ugdymą nuotoliniu būdu. Šiuo metu galimybė organizuoti ugdymą nuotoliniu būdu numatyta gimnazijos ugdymo plane, tačiau vadovaujantis Mokymo nuotoliniu ugdymo proceso organizavimo kriterijų aprašu ši nuostata turi būti teisiškai patvirtinta švietimo įstaigos nuostatuose. |
| ***3. Kokių pozityvių rezultatų laukiama.*** |
| Gimnazijos nuostatai atitiks galiojančių teisės aktų reikalavimus, nuostatuose bus įteisintas nuotolinio mokymo būdas ir mokyklai suteikta galimybė vykdyti šią veiklą, patikslinti EVRK veiklos rūšių kodai, atsisakant veiklų, kurių mokykla nevykdo, patikslintos vartojamos sąvokos, panaikinti įrašai apie įstaigos padalinius.  |
| ***4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.*** |
| Neigiamų pasekmių neturėtų būti. |
| ***5. Kokie šios srities aktai tebegalioja (pateikiamas aktų sąrašas) ir kokius galiojančius aktus būtina pakeisti ar panaikinti, priėmus teikiamą projektą.*** |
| Gimnazijos veikla organizuojama vadovaujantis Jurbarko rajono savivaldybės tarybos 2018 m. gegužės 30 d. sprendimu Nr. T2-144 „Dėl Jurbarko r. Vadžgirio pagrindinės mokyklos reorganizavimo, prijungiant ją prie Jurbarko rajono Eržvilko gimnazijos, reorganizavimo sąlygų aprašo ir Jurbarko r. Eržvilko gimnazijos nuostatų patvirtinimo” 4 punktu patvirtintais Jurbarko r. Eržvilko gimnazijos nuostatais. Minėto teisės akto dalis, t. y. punktas, kuriuo patvirtinti nuostatai, bus pripažintas netekusiu galios.  |
| ***6. Projekto rengimo metu gauti specialistų vertinimai ir išvados, ekonominiai apskaičiavimai (sąmatos), konkretūs finansavimo šaltiniai.***Patvirtinus naujus nuostatus papildomų lėšų gimnazijos veiklai organizuoti nereikės. Įstaigos nuostatuose bus įteisinta galimybė ir teisė vykdyti nuotolinį mokymą.  |
| ***7. Ar reikalingas projekto antikorupcinis vertinimas***Vertinimas nereikalingas |
| ***8. Projekto iniciatorius, autorius ar autorių grupė.*** |
| Sprendimo projektą parengė Švietimo, kultūros ir sporto skyriaus vedėja Jolita Jablonskienė.  |
| ***9. Kiti, autorių nuomone, reikalingi pagrindimai ir paaiškinimai.***Nėra  |
| ***10. Sprendimas įteikiamas (kam ir kiek egz.)*** |
|

|  |
| --- |
| Jurbarko r. Eržvilko gimnazijai – vienas sprendimo egzempliorius, Teisės ir civilinės metrikacijos bei Švietimo, kultūros ir sporto skyriams – per DVS. |

 |

Parengė

Jolita Jablonskienė

{$DATA}